Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi .eu-aluetunnuksen toteuttamisesta nimijärjestelmässä /* SEK/2001/1758 lopull. - COD 2000/0328 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi .eu-aluetunnuksen toteuttamisesta nimijärjestelmässä 1. TAUSTA Komissio teki joulukuussa 2000 ehdotuksen Euroopan parlamentin ja neuvoston asetukseksi .eu-aluetunnuksen toteuttamisesta Internetin nimijärjestelmässä (KOM(2000) 827 lopullinen - 2000/0328/COD). Ehdotus oli määrä käsitellä Euroopan yhteisön perustamissopimuksen 251 artiklan mukaisella yhteispäätösmenettelyllä [1]. [1] EYVL C 96, 27.3.2001, s. 333. Talous- ja sosiaalikomitea antoi lausuntonsa 28. maaliskuuta 2001 [2]. [2] EYVL C 155, 29.5.2001, s. 10. Euroopan parlamentti teki ehdotukseen joitakin tarkistuksia ensimmäisessä käsittelyssään 4. heinäkuuta 2001 [3]. [3] EYVL C ... Komissio antoi Euroopan yhteisön perustamissopimuksen 250 artiklan 2 kohdan nojalla muutetun ehdotuksen 3. lokakuuta 2001 [4]. [4] EYVL C ..., [KOM(2000) 535]. Neuvosto vahvisti yhteisen kannan 6.11.2001. Tässä tiedonannossa esitetään Euroopan yhteisön perustamissopimuksen 251 artiklan 2 kohdan toisen alakohdan mukainen komission lausunto neuvoston yhteisestä kannasta. 2. KOMISSION EHDOTUKSEN TARKOITUS .eu-aluetunnuksen toteuttamista nimijärjestelmässä koskevan asetuksen tavoitteena on tarjota eurooppalaisille yrityksille, organisaatioille ja yksityishenkilöille mahdollisuus käyttää verkkotunnustensa rekisteröinnissä uutta aluetunnusta ja helpottaa pääsyä Internetin tietoverkkoihin. Asetuksessa esitetään .eu-aluetunnuksen toteuttamisen ehdot ja määritetään ominaispiirteet, jotka aluetunnuksen organisoinnista, hallinnosta ja hallinnoinnista huolehtimaan nimitettävällä rekisterillä on oltava, sekä velvollisuudet, joita sen on noudatettava. Lisäksi asetuksessa vahvistetaan rekisterin toiminnan yleiset periaatteet. 3. YHTEISTÄ KANTAA KOSKEVAT HUOMAUTUKSET Neuvoston yhteisessä kannassa ehdotetaan joitakin muutoksia komission alkuperäiseen ehdotukseen. Komissio voi hyväksyä kaikki ehdotetut muutokset lukuun ottamatta neuvoston kantaa 6 artiklaan. Komissio voi hyväksyä kaikki muutokset, joita neuvosto on ehdottanut johdanto-osan kappaleisiin, koska ne ovat hyödyllisiä selvennyksiä ja lisäyksiä komission alkuperäiseen ehdotukseen. Komissiolla on erityistä huomautettavaa seuraavissa tapauksissa. Johdanto-osan 4 kappaleessa neuvosto on ehdottanut ensimmäisen virkkeen muuttamista seuraavasti: ".eu-aluetunnuksella olisi edistettävä [...] pääsyä Internet-verkkoihin ja Internetiin perustuville sähköisille markkinoille sekä niiden käyttöä ... " (virkkeen loppuosa on sama kuin komission ehdotuksessa, lisätty teksti on alleviivattu). Alkuperäisen ehdotuksen teksti kuului seuraavasti: ".eu-aluetunnus helpottaa pääsyä ...", ja näin ollen muutos on hyväksyttävissä. Johdanto-osan (uuteen) 7 kappaleeseen tehdyssä muutoksessa pyritään korostamaan .eu-aluetunnuksen tärkeyttä unionin naapurimaille. Lisäksi siinä todetaan, että todennäköisesti asetuksen säännökset laajennetaan koskemaan Euroopan talousaluetta ja mahdollisesti yhteisön ulkopuolisten Euroopan maiden kanssa sovittuja järjestelyjä muutetaan niiden osallistumista helpottavalla tavalla. Komissio on samaa mieltä siitä, että on harkittava Euroopan talousalueen maiden ja yhteisön ulkopuolisten Euroopan maiden laajempaa osallistumista .eu-aluetunnuksen käyttöön tulevaisuudessa, vaikka asetusta sovelletaankin aluksi vain EU:n jäsenvaltioihin. Johdanto-osan (uuteen) 8 kappaleeseen tehdyssä muutoksessa mainitaan nimenomaisesti, että asetus ei vaikuta henkilötietojen suojaa koskevaan yhteisön lainsäädäntöön ja että se on laadittu yksityisyyttä ja henkilötietojen suojaa koskevien periaatteiden mukaisesti. Euroopan parlamentti ehdotti samanlaista tarkistusta (5). Komissio voi hyväksyä lisäyksen tekstiä selventävänä, vaikka ei olekaan mitään syytä epäillä, ettei henkilötietojen suojaa koskevaa yhteisön lainsäädäntöä olisi aina sovellettava. Johdanto-osan (uuden) 9 kappaleen mukaan .eu-aluetunnusrekisterin on noudatettava Internetin hallinnoinnin periaatteita, jotka ovat toimintaan puuttumattomuus, itsehallinto ja itsesääntely. Lisäksi johdanto-osan kappaleessa todetaan, että rekisterin on otettava huomioon hyvät toimintatavat ja tarvittaessa .eu-aluetunnuksen toteuttamista voidaan tukea vapaaehtoisilla suuntaviivoilla ja käytännesäännöillä. Euroopan parlamentti on ehdottanut samanlaisia tarkistuksia ja lisännyt säännöksen, jonka mukaan käytännesääntöjen tulisi olla pakollisia. Komissio on samaa mieltä kyseisistä tavoitteista, mutta katsoo, että mainittuja periaatteita olisi sovellettava ainoastaan niihin hallinnointikysymyksiin, joita ei käsitellä ehdotetussa asetuksessa. Lisäksi komissio on yhtä mieltä neuvoston kanssa siitä, että käytännesääntöjä olisi sovellettava aina kun se on mahdollista ja pikemminkin vapaaehtoisesti kuin pakollisina. Johdanto-osan (uudessa) 10 kappaleessa todetaan, että .eu-aluetunnuksen käyttöönotto parantaa Euroopan unionin kuvaa maailmanlaajuisissa tietoverkoissa ja tuo lisäarvoa Internetin nimijärjestelmässä jo oleviin maatunnusten mukaisiin aluetunnuksiin nähden. Muotoilu on aivan sama kuin Euroopan parlamentin ehdottamassa tarkistuksessa. Komissio on samaa mieltä näistä tavoitteista ja hyväksyy muutoksen. Johdanto-osan 11 kappale sisältää komission alkuperäisen ehdotuksen johdanto-osan 9 kappaleeseen tehdyn lisäyksen, jonka mukaan kansalliset aluetunnukset eivät kuulu ehdotetun asetuksen soveltamisalaan. (Uusi johdanto-osan kappale heijastaa myös neuvoston ehdottamaa 1 artiklan uutta sanamuotoa.) Komissio on samaa mieltä siitä, että ehdotettua asetusta ei sovelleta kansallisiin maatunnuksen mukaisiin aluetunnuksiin, ja hyväksyy ehdotetun muutoksen hyödyllisenä selvennyksenä. Johdanto-osan (uusi) 12 kappale koskee rekisterin tehtäviä, "Whois"-tyyppisten tietokantojen tärkeyttä käyttäjien luottamuksen lujittamisessa ja sitä, että tällaisten tietokantojen on oltava tietosuojaa ja yksityisyyttä koskevan yhteisön lainsäädännön mukaiset. Johdanto-osan kappale liittyy vastaavanlaiseen muutokseen, jota neuvosto on ehdottanut 2 artiklan a kohtaan ja jossa rekisterin tehtäviin on sisällytetty tietokantoihin liittyvien 'julkisten hakupalvelujen' ylläpito ja verkkotunnusrekisterin toiminta. Komissio hyväksyy muutoksen. Johdanto-osan (uusi) 13 kappale koskee menettelyä, jota komission olisi noudatettava rekisterin nimeämisessä ja johon sisältyy kiinnostuksenilmaisupyynnön julkaiseminen Euroopan yhteisöjen virallisessa lehdessä (EYVL). Johdanto-osan kappale liittyy vastaavanlaiseen muutokseen, jota neuvosto on ehdottanut 3 artiklaan. Komissio on samaa mieltä siitä, että kiinnostuksenilmaisujen pyytämismenettelyn on oltava avoin, julkinen ja syrjimätön ja että pyynnön julkaiseminen EYVL:ssä on tätä varten sopiva keino. Neuvoston ehdottamassa johdanto-osan kappaleessa puhutaan myös sen sopimuksen sisällöstä, joka rekisterin olisi komission alkuperäisen ehdotuksen 3 artiklan 1 kohdan mukaan tehtävä komission kanssa. Komissio katsoo, että sopimuksen mainitseminen johdanto-osassa on hyödyllinen lisäselvennys. Johdanto-osan (uudessa) 15 kappaleessa mainitaan Internetin nimi- ja osoitejärjestelmää hallinnoivan järjestön (Internet Corporation for Assigned Names and Numbers, ICANN) nykyinen tehtävä (aluetunnuksina käytettävien tunnusten jakaminen) sen sijaan, että maininta olisi sisällytetty artiklaosaan. Lisäksi johdanto-osan kappaleeseen on lisätty viittaus 3. lokakuuta 2000 hyväksyttyyn neuvoston päätöslauselmaan, jossa kannustetaan panemaan täytäntöön hallitustenvälisen neuvoa-antavan GAC-komitean (Governmental Advisory Committee) hyväksymät periaatteet. Periaatteisiin viitattiin komission alkuperäisen ehdotuksen johdanto-osan 7 kappaleessa. Euroopan parlamentti ehdotti samanlaista ICANNiin viittaavaa tarkistusta, johon sisältyy ilmaisu "sanotun kuitenkaan rajoittamatta sitä, mitä tulevaisuudessa tapahtuu". Komissio on neuvoston kanssa yhtä mieltä siitä, että lisäys on tarpeeton, koska se voi antaa aiheettomasti sen käsityksen, että EU:lla on epäilyjä ICANNin tulevan aseman suhteen. Samalla komissio kuitenkin katsoo, että on aiheellista ottaa huomioon johdanto-osassa se, että maatunnusten mukaisina aluetunnuksina käytettävien tunnusten jakamiseen liittyvä koordinointivastuu voidaan periaatteessa siirtää jollekin toiselle elimelle. Lisäksi komissio pitää aiheellisena mainita 3 artiklassa neuvoston ehdotuksen mukaan, että rekisterin "on tehtävä asianmukainen sopimus .eu-aluetunnuksen jakamisesta" sen sijaan, että viitataan sopimuksen tekemiseen nimenomaan ICANNin kanssa, kuten komission alkuperäisessä ehdotuksessa. Johdanto-osan (uusi) 16 kappale koskee sitä, että yleisiin toimintaperiaatteisiin sisällytetään määräykset, joiden mukaan aiempien oikeuksien haltijat ja julkisyhteisöt voivat käyttää alkuvaihetta hyväkseen rekisteröidäkseen verkkotunnuksensa. Johdanto-osan uusi kappale liittyy vastaavanlaiseen uuteen tekstiin, jota neuvosto on ehdottanut 5 artiklaan (katso jäljempänä). Euroopan parlamentti ehdotti 4 artiklaan Rekisterin velvollisuudet samanlaista tarkistusta, jonka mukaan rekisteri voi toteuttaa verkkotunnusten rekisteröinnin vaiheittain sen varmistamiseksi, että aiempien, laissa ja yleisissä toimintaperiaatteissa tunnustettujen oikeuksien haltijoilla on riittävästi aikaa rekisteröidä verkkotunnuksensa. Komissio katsoo, että neuvoston ehdotus merkitsee käyttökelpoista tapaa minimoida myöhempiä riitoja sekä mahdollisuuksia spekulatiivisiin ja epäasianmukaisiin verkkotunnusten rekisteröinteihin. Lisäksi komissio katsoo, että vaiheittainen rekisteröinti voi olla tärkeä keino sen takaamiseksi, että niillä, joilla on aiempia, kansallisen ja/tai yhteisön lainsäädännön perusteella tunnustettuja tai vahvistettuja oikeuksia, on ensisijainen tilaisuus rekisteröidä tietty verkkotunnus. Tämä tilaisuus perustuu ehdotetun asetuksen 5 artiklan 1 kohdan mukaisesti hyväksyttyihin yleisiin toimintaperiaatteisiin. Johdanto-osan (uuden) 17 kappaleen mukaan on huolehdittava siitä, että verkkotunnusten peruuttaminen on oikea-aikaista ja tehokasta eikä mielivaltaista ja että verkkotunnus voidaan peruuttaa, kun tunnus on selkeästi yleisen järjestyksen vastainen. Lisäksi neuvosto on ehdottanut, että 5 artiklaan lisätään vaatimus, jonka mukaan komission on hyväksyttävä yleisiä toimintaperiaatteita muun muassa verkkotunnusten mahdollista peruuttamista varten. Komission mielestä tämän suuntainen johdanto-osan kappale selventää menettelyä, jota rekisterin on noudatettava verkkotunnusten peruuttamisessa. Lisäksi komissio katsoo, että ehdotetut muutokset ovat johdonmukaisia sen alkuperäisen ehdotuksen 4 artiklan 2 kohdan säännösten kanssa. Kyseiset säännökset koskevat tarvetta ehkäistä verkkotunnusten spekulatiiviset ja epäasianmukaiset rekisteröinnit. Verkkotunnusten peruuttamista koskevien periaatteiden lisäksi neuvosto käsittelee Euroopan parlamentin esille nostamaa tarvetta hyväksyä toimintaperiaatteet sellaisten haltijattomien verkkotunnusten [yhteisessä kannassa 'joutoperintö'] suhteen, joiden rekisteröintiä ei uusita tai jotka lainsäädännöstä johtuen jäävät vaille haltijaa (bona vacantia). Johdanto-osan (uuden) 19 kappaleen mukaan rekisterillä ei pitäisi olla valtuuksia luoda alemman tason verkkotunnuksia maita edustavia alpha 2 -tunnuksia käyttäen. Euroopan parlamentti ehdotti johdanto-osaan samanlaista tarkistusta, joka liittyy alemman tason verkkotunnusten rekisteröintiin jonkin jäsenvaltion yksilöiviä tunnuksia käyttäen. Tällaisten tunnusten käytön rajoittamisen pitäisi kuitenkin koskea vain alemman tason verkkotunnuksia. Komissio katsoo, että tällaiset verkkotunnukset olisivat epäasianmukaisia, ja kannattaa neuvoston ehdotusta. Johdanto-osan (uudessa) 20 kappaleessa pyritään selventämään 5 artiklan 3 kohdassa tarkoitettujen 'asianomaisten' tahojen sisältöä ja ehdotetaan, että tällaisiin tahoihin, joita on kuultava, tulisi kuulua julkiset viranomaiset, yritykset, järjestöt ja luonnolliset henkilöt. Neuvoston tekstissä otetaan huomioon Euroopan parlamentin ehdottama tarkistus, jonka mukaan alemman tason verkkotunnusten rekisteröinneissä neuvoja antaa erityinen neuvoa-antava komitea. Näin ollen kyseisessä johdanto-osan kappaleessa mainitaan rekisterin mahdollisuus perustaa neuvoa-antava elin kuulemisen järjestämistä varten. Komissio voi hyväksyä neuvoston ehdottaman muutoksen sillä edellytyksellä, että tällainen neuvoa-antava elin ei olisi muut tahot pois sulkeva konsultointimekanismi, vaan kaikkien asianomaisten, niin neuvoa-antavaan elimeen kuuluvien kuin kuulumattomienkin, on voitava vapaasti osallistua kuulemiseen. Neuvoa-antavan elimen tulisi olla rekisterin perustama. 1 artikla - Tavoite ja soveltamisala 1 artiklan 1 kohta Komissio hyväksyy täsmennyksen, jonka mukaan .eu-aluetunnus on maatunnuksen mukainen aluetunnus, vaikka Euroopan unionia tarkoittavaa EU-tunnusta ei voikaan tiukan tulkinnan mukaan määritellä maatunnukseksi. 1 artiklan 2 kohta Neuvosto on ehdottanut tähän artiklaan uutta kohtaa, jossa sanotaan, että asetuksen soveltaminen ei vaikuta maatunnuksen mukaisia kansallisia aluetunnuksia koskeviin jäsenvaltioiden järjestelyihin. Euroopan parlamentti ehdotti samanlaista tarkistusta, jossa viitataan maatunnuksen mukaisiin aluetunnuksiin. Komissio on samaa mieltä siitä, että .eu-aluetunnuksen toteuttamiseksi annettavaa asetusta ei ole tarkoitus soveltaa jäsenvaltioissa nykyisin käytössä oleviin maatunnuksen mukaisiin aluetunnuksiin, ja hyväksyy muutoksen hyödyllisenä selvennyksenä. Neuvoston ehdottama viittaus yleisiin periaatteisiin voi tässä artiklassa korvata komission alkuperäisen ehdotuksen muotoilun 'yleistä etua koskevat periaatteet', koska asetus ei tiukasti määriteltynä rajoitu yleistä etua koskeviin asioihin [muutos ei koske suomenkielistä toisintoa]. Tällaista tarkistusta ehdotti myös Euroopan parlamentti. 2 artikla - Määritelmät 2 artiklan a ja b alakohta Neuvosto on ehdottanut komission alkuperäisen ehdotuksen tekstin laajentamista lisäämällä siihen joitakin rekisterille kuuluvia tehtäviä ja 'rekisterinpitäjän' määritelmän. Nämä lisäykset ovat hyödyllisiä selvennyksiä ja täydentävät ehdotusta hyväksyttävällä tavalla. 'Rekisterinpitäjän' määritelmä on tarpeellinen asetuksen 3 artiklan 4 kohtaan ja 4 artiklan 2 kohdan e alakohtaan lisättyjen säännösten kannalta. Lisäksi muutokset vastaavat Euroopan parlamentin ehdottamia tarkistuksia. 3 artiklan - Rekisterin ominaispiirteet 3 artiklan 1 kohta Neuvosto on muotoillut yksityiskohtaisemmin menettelyn, jota komission on noudatettava rekisterin nimeämisessä, ja lisännyt tekstiin joitakin vaatimuksia. Ensinnäkin rekisterin nimeämisessä käytettävät perusteet ja menettelyt on vahvistettava sen jälkeen, kun on kuultu komiteaa, joka on määrä perustaa päätöksen 1999/468/EY mukaisesti, rekisteri on nimettävä sen jälkeen, kun EYVL:ssä on julkaistu asiaa koskeva kiinnostuksenilmaisupyyntö, ja rekisterin kanssa on tehtävä sopimus. Komissio on täysin samaa mieltä siitä, että menettelyssä on noudatettava avoimuutta, ja hyväksyy näin ollen neuvoston tekemät muutokset. Euroopan parlamentin ehdottama tarkistus, jonka mukaan tekstiin olisi lisättävä maininta kiinnostuksenilmaisupyynnöstä, sisältyy tähän 3 artiklan 1 kohdan muutokseen. Komissio kuitenkin korostaa, että käyttöön otettavat menettelyt voivat osoittautua raskaiksi, ja esittää varaumansa komiteamenettelytyypin valinnan suhteen. Lisäksi neuvosto on ehdottanut vaatimusta, jonka mukaan rekisteri ei saa ottaa vastaan rekisteröintejä ennen rekisteröintipolitiikan vahvistamista. Vaatimuksen lisääminen voidaan katsoa lisäselvennykseksi, mutta se voi myös olla osittain 5 artiklan 2 kohdan säännöksen toistoa. Neuvoston ehdotuksen mukaan komission alkuperäisen ehdotuksen täsmällinen maininta siitä, että rekisterin on tehtävä sopimus ICANNin kanssa, korvataan muotoilemalla asia siten, että rekisterin on tehtävä "asianmukainen sopimus .eu-aluetunnuksen jakamisesta". ICANNin nykyiseen tehtävään kyseisissä asioissa viitattaisiin puolestaan johdanto-osassa. Koska ICANNin vastuualue pitkällä aikavälillä riippuu sitä koskevasta sopimuksesta, komissio katsoo, että 3 artiklan 3 kohdan muutos kuvastaa täsmällisemmin vaatimusta, joka rekisterin on täytettävä, ja että ICANNin mainitseminen on asianmukaisempaa johdanto-osassa kuin säädöksen artiklaosassa. Muutos vastaa Euroopan parlamentin ehdottamaa tarkistusta. 3 artiklan 4 kohta Sekä neuvoston yhteisessä kannassa että Euroopan parlamentin tarkistuksissa on lisätty tekstiin vaatimus, jonka mukaan .eu-aluetunnusrekisteri ei saa toimia rekisterinpitäjänä. Komissio kannattaa rekisterin ja rekisterinpitäjän toimintojen pitämistä erillään epätervettä kilpailua ehkäisevänä toimena. Muutos vastaa Euroopan parlamentin ehdottamaa tarkistusta. Toinen asiaa koskeva parlamentin tarkistus, jonka mukaan on varmistettava rekisterin täydellinen riippumattomuus rekisterinpitäjistä, voi ylittää sen, mikä on tarpeen toimintojen erottamiseksi, ja olla liian rajoittava. Näin ollen komissio kannattaa neuvoston ehdottamaa muutosta. 4 artikla - Rekisterin velvollisuudet Neuvosto on tehnyt komission alkuperäiseen ehdotuksen useita muutoksia niiden velvollisuuksien selventämiseksi, jotka rekisterillä asetuksen mukaan on. Lisäksi yhteisessä kannassa on otettu huomioon vastaavat parlamentin ehdottamat tarkistukset. 4 artiklan 1 kohta Niin neuvoston kuin Euroopan parlamentin (tarkistus 19) lisäykset komission ehdotuksen 4 artiklan 1 kohtaan ovat hyväksyttävissä, koska ne täydentävät sitä viittaamalla 3 artiklassa tarkoitettuihin sopimuksiin, joita rekisterin on noudatettava. Maininta avoimista ja syrjimättömistä menettelyistä on jo alkuperäisessä ehdotuksessa, mutta nyt se on sijoitettu tekstissä eri kohtaan. 4 artiklan 2 kohdan a alakohta Se, että rekisterin on organisoitava, hallinnoitava ja ylläpidettävä .eu-aluetunnuksen toimintaa yleisen edun mukaisesti, on hyödyllinen lisäys, joka noudattaa GAC-komitean 23. Helmikuuta 2000 julkaisemia maatunnusten mukaisten aluetunnusten delegointi- ja hallinnointiperiaatteita, ja komissio hyväksyy sen. 4 artiklan 2 kohdan b ja e alakohta Sekä neuvoston yhteisessä kannassa että parlamentin tarkistuksessa 22 ehdotettiin ilmaisun "noudatettava asianmukaisia julkisiin hankintoihin liittyviä sääntöjä" poistamista. Komissio pitää muutosta hyväksyttävänä, koska voimassa olevan lainsäädännön mukaisesti tällaisia sääntöjä epäilemättä sovelletaan, jos rekisteri täyttää niiden soveltamisedellytykset. Lisäksi on mahdollista, että rekisteri on yksityinen, voittoa tavoittelematon elin, eikä siihen sovelleta julkisia hankintoja koskevia sääntöjä. Tämän mahdollisuuden vuoksi komissio katsoo, että nimenomainen säännös julkisia hankintoja koskevien sääntöjen soveltamisesta olisi ehdotetussa asetuksessa epäasianmukainen. Komission alkuperäisessä ehdotuksessa ei puututa rekisterin ja rekisterinpitäjien suhteeseen, koska sen määrittely oli tarkoitus jättää rekisterin tehtäväksi. Nämä rekisteriorganisaatioon liittyvät näkökohdat on nyt sisällytetty asetukseen neuvoston tekemässä muutoksessa (4 artiklan 2 kohdan b ja e alakohta), ja parlamentti on myös ehdottanut samanlaista tarkistusta (25). Verkkotunnusten rekisteröinti valtuutettujen rekisterinpitäjien välityksellä on aluetunnusten hallinnoinnissa pitkälle vakiintunut käytäntö ja mahdollistaa rekisterinpitäjien välisen kilpailun. Yhteiseen kantaan lisätyt periaatteet ovat komission mielestä hyväksyttävissä, koska ne selventävät rekisterin velvollisuuksia rekisterinpitäjiin nähden, ja lisäksi neuvoston ehdottama teksti sisältää parlamentin ehdottaman tarkistuksen. Yhteisöön sijoittautuneita organisaatioita koskevaa 4 artiklan 2 kohdan b alakohdan ii alakohtaa on yhteisessä kannassa täydennetty lisäämällä siihen ilmaisu "sanotun kuitenkaan rajoittamatta kansallisen lain soveltamista". Tällä komission alkuperäiseen ehdotukseen tehdyllä lisäyksellä on otettu huomioon joidenkin jäsenvaltioiden ilmaisema tarve mahdollisesti soveltaa kansallista lainsäädäntöä tiettyihin organisaatioihin niiden rekisteröidessä verkkotunnuksiaan. Komissio voi hyväksyä lisäyksen sikäli kuin rekisterille ei aseteta mitään ennakkovalvontaa koskevia edellytyksiä ja sikäli kuin organisaatioihin sovellettavat jäsenvaltion kansalliset säännöt eivät vaikuta tai niillä ei ole tarkoitus vaikuttaa toisen jäsenvaltion organisaation oikeuteen rekisteröidä verkkotunnuksensa .eu-aluetunnuksen alla. Lisäksi on otettava huomioon, että kaikkia .eu-aluetunnuksen toteuttamista koskevia yleisiä toimintaperiaatteita käsitellään 5 artiklan 1 kohdan mukaisesti. 4 artiklan 2 kohdan d alakohta Neuvosto on ehdottanut, että 4 artiklaan lisätään vaatimus, jonka mukaan rekisterin on pantava täytäntöön tuomioistuinten ulkopuolista riitojen ratkaisemista koskevat periaatteet ja menettely kiistojen nopeaksi ratkaisemiseksi verkkotunnusten haltijoiden välillä, ja että nämä periaatteet hyväksytään 5 artiklan 1 kohdan mukaisesti. Tällaisten periaatteiden täytäntöönpaneminen 4 artiklan mukaisena rekisterille kuuluvana velvollisuutena vastaa parlamentin tarkistusta 29. Komissio puoltaa yhteisessä kannassa käytettyä ilmaisua 'täytäntöönpano', koska näin rekisteri voi arvioida, miten se voi parhaiten panna periaatteet täytäntöön. Osa tekstistä, joka koskee varsinaisia periaatteita ("ottaen huomioon Maailman henkisen omaisuuden järjestön (WIPO) suositukset [...] tuomioistuinmenettelyyn") on siirretty 4 artiklan 2 kohdan d alakohtaan komission alkuperäisen ehdotuksen 4 artiklasta. Tämä teksti voitaisiin siirtää yhteisen kannan 5 artiklan 1 kohdan a alakontaan. Parlamentin tarkistuksen 29 mukaan tuomioistuinten ulkopuolista riitojenratkaisumenettelyä olisi tarjottava maksutta tai sellaisena, että enintään siitä aiheutuvat kulut korvataan. Samanlainen vaatimus sisältyy parlamentin tarkistukseen 35. Komissio kannattaa parlamentin ehdottamaa periaatetta sellaisessa muodossa, että kulut on korvattava, mutta yhteisessä kannassa ei ole asiaa koskevaa säännöstä. Periaate tuomioistuinten ulkopuolisesta riitojenratkaisumenettelystä sellaisena, että siitä aiheutuvat kulut korvataan, on yhdenmukainen 4 artiklan 2 kohdan c alakohdassa säädetyn, maksuihin sovellettavan periaatteen kanssa. 4 artiklan 2 kohdan f alakohta Neuvoston yhteisessä kannassa ehdotetaan säännöstä, jonka mukaan rekisterin on "varmistettava tietokannan eheys" ja joka sisältää parlamentin tarkistuksen 26. Tämä on yksi aluetunnusrekisterin tavanomaisista tehtävistä, ja komissio hyväksyy muutoksen. Teksti voitaisiin kuitenkin siirtää 2 artiklan a kohtaan, jossa määritellään rekisterin tehtävät, ja lisäksi olisi selkeämpää täsmentää viittausta tietokantaan ilmaisulla 'verkkotunnus'[tietokannan eheys]. 5 artikla - Poliittinen viitekehys Neuvosto on ehdottanut 5 artiklaan huomattavia muutoksia. Vaikka neuvoston ehdottamat muutokset eivät olennaisesti muuta komission alkuperäiseen ehdotukseen sisältyvää toimivaltuuksien välistä tasapainoa (sitä, että yleisten toimintaperiaatteiden määrittely pysyy komission vastuualueena, kun taas muu toteutus jää rekisterille), yhteisessä kannassa on esitetty huomattavia rajoituksia rekisteröintipolitiikkaan, jonka määrittely oli alun perin varattu rekisterille. Komissio voi hyväksyä muutokset, jotka neuvosto on tehnyt sen alkuperäiseen ehdotukseen ja jotka sisältävät joitakin parlamentin tekemiä tarkistuksia. Se kuitenkin painottaa, että tästä on seurauksena komiteamenettelyn mukaisesti komission aseman laajeneminen, ja korostaa, että käyttöön otettavat menettelyt voivat osoittautua raskaiksi dynaamisessa ja nopeasti muuttuvassa ympäristössä. Tämän vuoksi komissio painottaa vastuualueensa rajoittamista välittömästi yleisiin toimintaperiaatteisiin liittyviin kysymyksiin siten, että suhteellisuuden ja toissijaisuuden periaatteita noudatetaan kaikilta osin. 5 artiklan 1 kohta Yleiset toimintaperiaatteet määritellään yksityiskohtaisemmin muutetussa 5 artiklan 1 kohdassa, ja niihin sisältyy kaksi komission alkuperäisessä ehdotuksessa mainittua tärkeää toimintaperiaatetta: verkkotunnusten spekulatiiviseen ja epäasianmukaiseen rekisteröintiin sekä tuomioistuinten ulkopuoliseen riitojen ratkaisuun liittyvät toimintaperiaatteet. Neuvoston yhteisessä kannassaan korostamat muut toimintaperiaatteet liittyvät verkkotunnusten peruuttamiseen, kielellisiä ja maantieteellisiä seikkoja koskeviin kysymyksiin sekä teollis- ja tekijänoikeuksiin ja muihin oikeuksiin. Lisäksi yhteiseen kantaan on lisätty rekisteröintiä koskevat yleiset toimintaperiaatteet, joita rekisterin on noudatettava rekisteröintipolitiikassa. Euroopan parlamentti voi haluta arvioida, missä määrin yhteisessä kannassa 5 artiklan 1 kohtaan tehdyt muutokset sisältävät parlamentin tekemiä yleisiin toimintaperiaatteisiin liittyviä tarkistuksia. Parlamentin tarkistuksen 38 perusteella on lisätty verkkotunnusten peruuttamista koskeviin yleisiin toimintaperiaatteisiin kysymys haltijattomista verkkotunnuksista, joiden rekisteröintiä ei uusita tai jotka lainsäädännöstä johtuen jäävät vaille haltijaa (bona vacantia). Verkkotunnusten peruuttaminen sinänsä on osa parlamentin tarkistuksessaan 34 esille ottamaa kysymystä. Se, missä määrin aiempien, kansallisen ja/tai yhteisön lainsäädännössä tunnustettujen oikeuksien haltijoille ja julkisyhteisöille annetaan lyhytaikainen rekisteröintimahdollisuus, on määritettävä osana toimintaperiaatteita, jotka koskevat spekulatiivista ja epäasianmukaista verkkotunnusten rekisteröintiä. Tässä komission alkuperäiseen ehdotukseen tehdyssä muutoksessa otetaan huomioon osa tarkistukseen 32 sisältyvistä kysymyksistä. Sen sijaan jotkin muut tarkistukseen sisältyvät kysymykset voitaisiin ottaa huomioon rekisteröintipolitiikkaa koskevien toimintaperiaatteiden yhteydessä ja 5 artiklan 1 kohdassa tarkoitetun menettelyn mukaisesti. 5 artiklan a kohta Komissio ei hyväksynyt parlamentin tarkistuksia 37 ja 6, mutta se tunnusti tärkeiksi jäsenvaltioiden esille nostamat kysymykset maantieteellisten ja geopoliittisten nimien vaikutuksista jonkin jäsenvaltion alueelliseen organisaatioon. Näin ollen komissio kannattaa neuvoston ehdottamaa 5 artiklan 2 kohtaa, koska se on aiheellinen turvatoimi tarjotessaan jäsenvaltioille mahdollisuuden puuttua tällaisiin nimiin liittyviin kysymyksiin ja koska siinä säädetty menettely on avoin. Parlamentti voi myös katsoa aiheelliseksi käsitellä tätä kysymystä sellaisena kuin se on yhteisessä kannassa. 5 artiklan 3 kohta Tätä kohtaa, joka oli komission alkuperäisessä ehdotuksessa 3 artiklan 3 kohta, on muutettu 5 artiklan 1 ja 2 kohtaan tehtyjen muutosten perusteella. Komissio hyväksyy yhteisen kannan 5 artiklan 3 kohdan. Tässä yhteydessä komissio kuitenkin painottaa, että on ilmaistava selkeämmin, että rekisteri määrittelee rekisteröintipolitiikan, mutta ei itse vahvista yleisiä toimintaperiaatteita. Komissio ottaa asian huomioon rekisterin kanssa tehtävässä sopimuksessa. Euroopan parlamentti toteaa tarkistuksissaan 23 ja 32, että verkkotunnukset rekisteröidään siinä järjestyksessä kuin rekisteröintipyynnöt esitetään, mutta yhteisessä kannassa ei mainita tätä periaatetta, joka on kuitenkin aina rekisteröintipolitiikan perustana. Komissio voisi hyväksyä periaatteen mainitsemisen sen lisäksi, että se hyväksyy 5 artiklan 3 kohdan yhteisessä kannassa esitetyssä muodossa. 5 artiklan 4 kohta Komissio hyväksyy ehdotetun muutoksen. 6 artiklan - Komitea Neuvoston ehdotuksen mukaan komissiota avustaa erityinen sääntelykomitea. Komissio hylkää ehdotuksen ja pysyy 5 artiklaa koskevien huomautustensa perusteella kannassaan, jonka mukaan olisi asianmukaisempaa, että komissiota avustaa sähköisen viestinnän verkkojen ja palvelujen yhteisestä sääntelyjärjestelmästä annetulla direktiivillä [5] perustettava neuvoa-antava komitea, ja kyseisen direktiivin voimaantuloon saakka telepalvelujen sisämarkkinoiden toteuttamisesta saamalla aikaan avoimen verkon tarjoaminen 28. Kesäkuuta 1990 annetun neuvoston direktiivin 90/387/ETY 9 artiklan mukaisesti perustettu komitea. [5] Ehdotus direktiiviksi sähköisen viestinnän verkkojen ja palvelujen yhteisestä sääntelyjärjestelmästä (KOM(2000) 393). Komissio katsoo tieto- ja viestintäteknologian lähentyneen siinä määrin, että Internetin hallinnointikysymyksiä (muun muassa sellaisia, jotka kuuluvat ehdotetun asetuksen soveltamisalaan) olisi tarkkailtava kiinteässä yhteydessä muiden sähköisiin viestintäverkkoihin liittyvien kysymysten kanssa. Lisäksi komissio katsoo, että vaatimus sääntelykomiteasta komission avustajana olisi tarpeettoman raskas, jotta komissio voisi yhteistyössä rekisterin kanssa toteuttaa .eu-aluetunnuksen tuloksekkaasti ja tehokkaasti. Komissio kannattaa parlamentin tarkistusta 39 ja edellyttäen, että se säilytetään tekstissä, komissio pysyy alkuperäisen ehdotuksensa kannalla ja hylkää yhteisen kannan 6 artiklan. 8 artikla (uusi) - Täytäntöönpanokertomus Neuvoston ehdotuksen mukaan komission olisi annettava kertomus .eu-aluetunnuksen toteuttamisesta, tehokkuudesta ja toiminnasta vuoden kuluttua ehdotetun asetuksen antamisesta ja sen jälkeen kahden vuoden välein. Ehdotus on samanlainen kuin parlamentin ehdottama tarkistus. Komissio katsoo, että kertomus tarjoaisi hyvän mahdollisuuden tarkastella .eu-aluetunnuksen toteutumisen edistymistä ja että ehdotus on hyödyllinen lisäys asetuksen säännöksiin. 4. PÄÄTELMÄT Komissio voi hyväksyä kaikki neuvoston yhteisessä kannassa ehdotetut muutokset lukuun ottamatta 6 artiklassa olevaa viittausta erityiseen sääntelykomiteaan.